لافاوی کۆریای باشوور ٢٠٢٣
لافاوی کۆریای باشوور لە ساڵی ٢٠٢٣ (بە ئینگلیزی: 2023 South Korea floods)باران بارینێکی زۆر لە وەرزی بارانبارینی ڕۆژھەڵاتی ئاسیا لە ساڵی ٢٠٢٣دا بووە ھۆی لافاو و ڕۆچوونی زەوی لە بەشێک لە ناوچەکانی کۆریای باشوور، بە زۆری کاریگەری لەسەر دانیشتووانی پارێزگاکانی باکووری چونگچۆنگ و باکووری گیۆنگسانگ ھەبووە. بەلایەنی کەمەوە ٤٤ کەس گیانیان لەدەست داوە و شەش کەسیش بێسەروشوێن بوون.

پێشینە 
گەرمای بای وەرزیی کۆریای باشوور بەزۆری لە مانگی حوزەیران دەستپێدەکات و لە سەرەتای مانگی ئابدا کۆتایی دێت. بە شێوەیەکی ئاسایی بارانێکی زۆر دەبارێت لەو وەرزەدا بەڵام، زیانەکانی ئەم وەرزە زیاترە لە کاتی ئاسایی.

چیۆنگ تای سونگ پسپۆڕی لافاو لە دامەزراوەی نیشتمانیی توێژینەوەی بەڕێوەبردنی کارەساتەکانی کۆریای باشوور ڕای گەیاند، بارانبارین لە ناوچە گوندنشینەکانی وڵاتدا ڕوویداوە، بۆیە چاودێریکردن و گەیشتنیان بەو شوێنانە قورسترە، دەکرێت ئەوە ھۆکارێک بێت بۆ بەرزبوونەوەی ژمارەی قوربانیان. سەرەڕای ئەوەش ڕای گەیاند کە گۆڕانی کەشوھەوا ھۆکار بووە.

کاریگەری 

بەھۆی بارانێکی بە خوڕەوە و پڕ بوونی بەنداوێک لە باکووری چونگچۆنگ، زیاتر لە ٩٢٠٠ ماڵ و زیاتر لە ١٤٤٠٠ کەس لە سەرانسەری وڵاتدا شوێنەکانیان چۆڵکرد. لە ١٧ی تەممووزدا، ئاژانسی ھەواڵی یۆنھاپ بڵاوی کردەوە کە ٦٢٨ دامەزراوەی گشتی و ٣١٧ موڵکی تایبەت بەھۆی بارانبارینی زۆرەوە زیانیان بەرکەوتووە. بەپێی ئاماری وەزارەتی ناوخۆ و سەلامەتی، زیاتر لە ٣١ ھەزار ھێکتار (٧٧ ھەزار دۆنم) زەوی کشتوکاڵی زیانیان بەرکەوتووە و ٦٩٣ ھەزار ئاژەڵیش گیانیان لەدەستداوە. ھەروەھا چەندین شوێنی میراتی کولتووری زیانیان بەرکەوتووە، لەوانە قەڵای گۆنگسانسێۆنگ و مونگیۆنگ سایجای.

لە باکووری گیۆنگسانگ ٢٢ کەس گیانیان لەدەسدا و چوار کەسی دیکەش لە پارێزگای باشووری چونگچۆنگ گیانیان لەدەستدا.

پڕ بوونی بەنداوەکە 
لە شاری گوانگجو، بەنداوی ھواسون دۆنگبۆک نزیکەی ٨٠٠ ھەزار تۆن لە کاتژمێرێکدا ئاوی لێڕژاوە. پارێزگای ھواسون گون پێشنیاری چۆڵکردنی بۆ ١٠ گوند کردووە کە دەکەونە شوێنە نزمەکانەوە. ئەم ڕووداوە دووبارەبوونەوەی ڕووداوێکی ھاوشێوەی ساڵی ٢٠٢٠ە، کە تێیدا پڕبوونی بەنداوێکی دیکە بووە ھۆی ژێرئاوکەوتنی ٣٠ ماڵ. بەھۆی کەموکوڕییە پێکھاتەیییەکانی بەنداوەکەوە، دانیشتووان داوای دیزاینکردنەوەی بەنداوەکەیان کردووە.

ئەمانەش ببینە 
لافاو لە باکووری ھیندستان ٢٠٢٣

سەرچاوەکان